ལྷ་མོའི་འཁྲབ་གཞུང་གང་དང་ཅི་ཡིན་རུང་།འཁྲབ་སྟོན་གྱི་རྒྱུད་རིམ་མང་པོ་ཡོད་པ་དེ་དག་ཚང་མ་དགོས་གལ་ཆེ་བར་མཐོང་ནའང་།དེ་དག་གི་ཁྲོད་དུ་ལྟད་མོའི་མཐོ་རླབས་འཕྱུར་དགོས་ངེས་ཀྱི་གནས་འགའ་ཞིག་ཡོད་པས་དམིགས་བཀར་འཁྲབ་སྟོན་བྱ་དགོས།དེའང་མཐོ་རླབས་འཕྱུར་ས་ཟེར་བ་གོ་བདེར་བཤད་ན་ལྟད་མོ་ཆེ་ཤོས་མཚམས་དེར་ཟེར།ལྟད་མོ་ཆེ་ཤོས་ཟེར་བའི་སྐད་ཆ་དེ་བགད་མོ་དགོད་རྒྱུ་ཡོད་པ་ཁོ་ན་ཙམ་ལ་མི་གོ་བར།དེའི་ནང་དགའ་སྐྱོ་ཆགས་སྡང་གང་རུང་ཚུད་ཡོད།འདི་གར་དཔེ་ཙམ་དྲངས་ན།འཁྲབ་གཞུང་སྣང་ས་འོད་འབུམ་ནང་ཨ་ནེ་སྙིད་མོས་སྣང་སར་རྒྱུག་པ་ལན་མང་བརྒྱབ་པ་དང་།མགོ་སྐྲ་གཏོགས་པ།དེ་ནས་གྲགས་པ་བསམ་གྲུབ་དང་དཔོན་དགྲ་ཆེན་གྱིས་ཀྱང་སྣང་སར་ཉེས་བརྡུངས་བཏང་མཐར་སྣང་ས་གྲོངས་པའི་སྐོར་ལྟ་བུ།འཁྲབ་གཞུང་འགྲོ་བ་བཟང་མོའི་ནང་ཧ་ཅང་བདུད་མོས་ཁྱི་སྙིང་ཚྭ་ལ་བསྲེས་ཏེ་བཟའ་བའི་ང་རྒྱལ་ཧམ་སེམས་ལྟ་བུ།འཁྲབ་གཞུང་གཟུགས་ཀྱི་ཉི་མའི་ནང་གཟུགས་ཀྱི་ཉི་མས་བྲམ་ཟེ་སྒོམ་ཆེན་གྱི་བཀའ་སློབ་དོར་ཏེ།སྲུང་བ་མུ་ཏིག་ཕྲེང་བའི་གསང་བ་ཡ་མགནྡེར་བཤད་པ་མ་ཟད།མོའི་མིག་ངོར་བསྟན་པས།གཡོ་ཅན་ཡ་མ་གནྡེས་ཕྲེང་བ་བརྗེ་པོ་བརྒྱབ་སྟབས་གཟུགས་ཀྱི་ཉི་མའི་རང་སྲུང་མཐུ་ནུས་མེད་པར་གྱུར་ཏེ་མ་ཉེས་ཁ་གཡོགས་གནས་སུ་ལྷུང་བའི་སྐོར་ལྟ་བུ་ཡིན།དུས་རྒྱུན་རང་ཚོའི་ལྷ་མོ་བ་ཚོས་གཞུང་དངོས་འཁྲབ་སྐབས་དེ་ལྟ་བུའི་ནང་དོན་ཁག་སྒྱུ་རྩལ་ཐོག་ནས་མངོན་མཚོན་བྱ་ཐབས་ཐད་ཅུང་ཟད་མ་འདང་བར་སྙམ།དཔེ་ཙམ་བརྗོད་ན།ཆོས་རྒྱལ་དྲི་མེད་ཀུན་ལྡན་གྱིས་ནོར་བུ་དགོས་འདོད་དཔུང་འཇོམས་དང་།གླང་པོ་ཆེ་གསུམ།རྟ་དང་།སྲས་ལྕམ་སྲིང་གསུམ།ཆུང་མ་མནྡེ་བཟང་མོ་བཅས་རིམ་པ་བཞིན་སློང་མོ་བར་སྦྱིན་པར་བཏང་རྗེས།མཇུག་མཐར་རང་ལུས་ཀྱི་སྤྱན་གཉིས་པོའང་ཕངས་སེམས་མེད་པར་བྲམ་ཟེ་ལོང་བར་སྦྱིན་པ་བཏང་བ་དེ་ནི་ཆོས་ཀྱི་སྙིང་པོ་སྦྱིན་པའི་ལམ་དུ་དོན་དམ་གྱིས་གཞོལ་བའི་རྟགས་ཏེ།སྦྱིན་པའི་ནང་གི་ཚད་མཐོ་ཤོས་དེ་རེད།འཁྲབ་གཞུང་ཧྲིལ་པོའི་ནང་སྙིང་རྗེ་ཆེ་ཤོས་དང་།མི་སེམས་འགུལ་ཤོས།གལ་ཆེ་ཤོས་ཀྱང་གནས་སྐབས་དེ་རང་ལ་རགས་ལུས་ཡོད་པས།ང་ཚོའི་འཁྲབ་སྟོན་པ་ཚོས་སྤྱན་སྦྱིན་པ་གཏོང་བའི་སྐོར་དེ་དམིགས་བཀར་འཁྲབ་སྟོན་བྱས་ཏེ།ལྟད་མོའི་མཐོ་རླབས་འཕྱུར་བ་བྱ་དགོས།འོན་ཏེ།དྲི་མེད་ཀུན་ལྡན་འཁྲབ་མཁན་གྱི་ཡ་ཐོད་དུ་མིག་བཏོན་ཁུལ་ཙམ་གྱི་ཁྲག་ཐིགས་ཕོག་པའི་རས་དཀར་པོ་ཞིག་ཐད་ཀར་བཏགས་པ་ཙམ་ལས་དེ་མིན་འཁྲབ་ཆས་དང་འཁྲབ་རྩལ་གང་གི་ཆ་ནས་ཀྱང་དེའི་སྐོར་སྟོན་མ་ཐུབ་པ་ནི་ཟས་ལ་ཚྭ་ཉུང་བ་བཞིན་ནང་དོན་སླ་པོར་གྱུར་ཏེ།ལྟད་མོ་བ་ཚོས་དྲི་མེད་ཀུན་ལྡན་གྱིས་སྤྱན་ཟུང་སྦྱིན་པར་བཏང་བའི་ནང་དོན་ཤེས་ཐུབ་མིནའང་ཐེ་ཚོམ་གནས་སུ་གྱར།སྐབས་དེ་ན།མ་མཐར་ཡང་རྒྱལ་བུ་དྲི་མེད་ཀུན་ལྡན་སྐྱིལ་དཀྲུང་མཛད་དེ་སྤྱན་འདོན་ཚུལ་དང་།ཞལ་རས་དང་སྐུ་མདུན་ཁྲག་གིས་ཁེངས་ཚུལ།སྤྱན་བཏོན་ཟིན་རྗེས་འགྲོ་སྐྱོད་ལེགས་པོ་མ་ཐུབ་པར་མནྡེ་བཟང་མོས་སྐྱོར་ཏེ་བྱོན་ཚུལ་ཁག་སྒྱུ་རྩལ་ལམ་ནས་མངོན་མཚོན་བྱ་དགོས།རང་ཚོའི་ལྷ་མོ་བ་ཚོས།འཁྲབ་གཞུང་ནང་གི་མཐོ་རླབས་འཕྱུར་དགོས་ངེས་ཀྱི་གནས་ཁག་དམིགས་བཀར་འཁྲབ་སྟོན་བྱ་ཐུབ་ཚེ།ལྟད་མོ་བར་དམིགས་བསལ་བག་ཆགས་འཇོག་ཐུབ་ལ།ལྷ་མོའི་འཁྲབ་གཞུང་དངོས་ལ་རྒྱུས་མངའ་དེ་ཙམ་མེད་པའི་དེང་གི་མི་མང་པོས་ལྷ་མོ་ཞེས་པ་དེ་འདྲ་པོ་འདྲ་པོ་རེད་ཟེར་བའི་བཤད་རྒྱུན་ཕྱོགས་ལྷུང་དེ་རིགས་གཙང་སེལ་ཐུབ།